Νίγηρας

Ο Νίγηρας είναι χώρα με έκταση 1.267.000 τ.χλμ. και πληθυσμό 27.522.750  κατοίκους σύμφωνα με επίσημη εκτίμηση για το 2025. Ο Νίγηρας είναι περίκλειστη χώρα κάτω από τη Σαχάρα, που πήρε το όνομά της από τον ποταμό Νίγηρα. Συνορεύει με τη Νιγηρία και το Μπενίν στα νότια, την Μπουρκίνα Φάσο και το Μάλι στα δυτικά, την Αλγερία και τη Λιβύη στα βόρεια και το Τσαντ στα ανατολικά. Από το 2005 μαστίζεται από λιμό, ενώ το 2004 ο λαός του Νίγηρα υπέφερε από ξηρασία και τη μάστιγα των ακρίδων. Επίσης είναι μια από τις φτωχότερες χώρες του κόσμου με χαμηλή θέση στον Δείκτη Ανθρώπινης Ανάπτυξης (167η σε 169 χώρες το 2010). Στις 18 Φεβρουαρίου 2010 εκδηλώθηκε επιτυχημένο πραξικόπημα και ο πρόεδρος Μαμαντού Ταντζά ανατράπηκε και αιχμαλωτίστηκε από στασιαστές του στρατού. Έπειτα από μία μεταβατική περίοδο, η δημοκρατία αποκαταστάθηκε στη χώρα έπειτα από τη διεξαγωγή των γενικών εκλογών του 2011.
Τον Ιούλιο του 2023 το φιλοδυτικό καθεστώς ανατράπηκε από στρατιωτικούς και έκτοτε η κατάσταση έχει πάψει να είναι έκρυθμη.

 Γεωγραφία 
 Κλίμα 
Το κλίμα του Νίγηρα στα νότια είναι τροπικό, ενώ από τα κεντρικά τμήματα και βορειότερα αρχίζει να γίνεται ξηρό-ερημικό. Κύριος παράγοντας είναι η έρημος Σαχάρα που καλύπτει το μεγαλύτερο τμήμα της χώρας. Το ίδιο συμβαίνει και με τη βλάστηση: νότια κυριαρχεί η σαβάνα, πιο βόρεια και κατά μήκος με τα σύνορα με τη Νιγηρία η στέπα Σαχέλ και τέλος βορειότερα η βλάστηση αρχίζει να εξαφανίζεται ώσπου να συναντιέται μόνο στις οάσεις (Τιμία, Μπίλμα, Φάτσι, κ.λπ). Το νιγηρινό τμήμα της Σαχάρας καταλαμβάνεται από τη μεγάλη αμμώδη έκταση της Τενερέ που στη γλώσσα των Τουαρέγκ σημαίνει "το απόλυτο τίποτα", δηλαδή δεν υπάρχει ούτε βλάστηση ούτε ζωή εκεί. Δυτικά της Τενερέ και στο κέντρο σχεδόν του σαχαριανού τμήματος του Νίγηρα, υψώνονται τα Όρη Μπαγκζάν ή Αΐρ (2022 μ.) με αρκετές οάσεις και με κύρια αυτή της Τιμία και γενικά με τη μεγαλύτερη ανθρώπινη εγκατάσταση, ζωή και βροχοπτώσεις, σε σχέση με τις γύρω πιο ξηρές ερημικές περιοχές.

 Δημογραφία 
Οι μεγαλύτερες εθνοφυλετικές ομάδες είναι οι Χάουσα, οι οποίοι απαντώνται και στη βόρεια Νιγηρία, καθώς επίσης και οι Τζερμά-Σονγκάι (Djerma-Songhai), οι οποίοι βρίσκονται και σε ορισμένες περιοχές του Μάλι. Αμφότερες οι ομάδες, όπως και οι Γκουρμά (Gourmantche) είναι αγρότες που ζουν στον Νότο. 

Οι υπόλοιποι κάτοικοι του Νίγηρα είναι νομαδικοί και ημινομαδικοί λαοί, οι οποίοι ασχολούνται με την εκτροφή βοοειδών, όπως οι Φουλάνι, Τουαρέγκ, Κανούρι, Ντίφα Άραβες και Τούμπου.

Η βρεφική θνησιμότητα είναι ασυνήθιστα υψηλή για την Αφρική εξαιτίας της ανεπαρκούς διατροφής και των ακατάλληλων συνθηκών υγιεινής. Σύμφωνα με την οργάνωση Save the Children, ο Νίγηρας έχει τον υψηλότερο δείκτη θνησιμότητας παιδιών ηλικίας ως 4 ετών στον κόσμο.CNN Σύμφωνα με εκτιμήσεις για το έτος 2011 ο δείκτης αυτός ήταν 112,22 θάνατοι παιδιών ανά 1000 γεννήσεις ζωντανών παιδιών. Παρ' όλα αυτά, ο Νίγηρας έχει και τον μεγαλύτερο δείκτη γονιμότητας στον κόσμο, με 7,6 γεννήσεις ανά γυναίκα (εκτ. 2011). Αυτό σημαίνει ότι σχεδόν το μισό του συνολικού πληθυσμού (49%) είναι ηλικίας κάτω των 15 ετών. Την περίοδο ανάμεσα στα έτη 1996 και 2003, περίπου το 30% των παιδιών παρακολουθούσε μαθήματα στο Δημοτικό Σχολείο, εκ των οποίων το 36% ήταν αγόρια και μόνο το 25% κορίτσια. Επιπλέον μαθήματα παραδίδονται σε ειδικά θρησκευτικά σχολεία.

Το προσδόκιμο ζωής στο σύνολο του πληθυσμού, σύμφωνα με εκτιμήσεις του 2023 του Τμήματος Οικονομικών και Κοινωνικών Θεμάτων των Ηνωμένων Εθνών, ήταν 61,2 έτη (60,3 έτη για τους άνδρες και 62,1 έτη για τις γυναίκες) ενώ η διάμεση ηλικία ήταν τα 15,3 έτη.

Η γεννητικότητα στον Νίγηρα, στη δεκαετία του 2020, είναι μια από τις υψηλότερες στον κόσμο καθώς φτάνει περίπου τα εφτά παιδιά ανά γυναίκα. Η οικονομική δυσπραγία, η έλλειψη αντισύλληψης και παιδείας, οι αποικιοκρατικές πολιτικές και η δυσμενής θέση του γυναικείου φύλου αποτελούν βασικούς λόγους για τη γρήγορη αυτή αύξηση, ενώ αυτή η τάση αναμένεται να συνεχιστεί. Σχεδόν ο μισός πληθυσμός είναι κάτω των 18 ετών. Εκεί, σύμφωνα με στοιχεία του 2015, το ποσοστό των γυναικών που παντρεύονται πριν την ενηλικίωση τους φτάνει το 76%.

Οι περισσότεροι κάτοικοι ζουν στον νότο, ο οποίος διαρρέεται από τον ποταμό Νίγηρα και μπορεί να στηρίξει περισσότερο ανθρώπινη κατοίκηση. 

 Θρησκεία 
Στη χώρα ζουν Μουσουλμάνοι σουνίτες 80%, παραδοσιακές αφρικανικές θρησκείες 15%, Χριστιανοί καθολικοί 5%. Επίσης, υπάρχουν 323 Μάρτυρες του ΙεχωβάΒιβλίο Έτους των Μαρτύρων του Ιεχωβά 2014, Watch Tower Bible And Tract Society of Pennsylvania, σελ. 184.

 Γλώσσα 
Η γαλλική είναι επίσημη, ενώ ομιλούνται και οι σουδανικές (Χάουσα, Τζέρμα, κ.λπ.), Ταμασέκ, Τουαρέγκ και άλλες.

 Διακυβέρνηση 
Η χώρα είναι Κοινοβουλευτική Δημοκρατία. Αρχηγός κράτους είναι ο Πρόεδρος της Δημοκρατίας.

 Εκλογές 

Δικαίωμα ψήφου στις εκλογές έχουν όσες και όσοι είναι ηλικίας 18 ετών και άνω.Νίγηρας  CIA World Factbook

 Οικονομία 
Στις 4 Μαΐου του 2009 θεμελιώθηκε ένα νέο εργοστάσιο εξόρυξης ουρανίου στα βόρεια της χώρας, το οποίο είναι το μεγαλύτερο στην αφρικανική ήπειρο και το δεύτερο μεγαλύτερο στον κόσμο.Niger's president opens work on new uranium plant AFP, 4 Μαΐου 2009.

 Διεθνείς σχέσεις 
Έπειτα από την πολιτική κρίση που ξέσπασε το 2009, οι ΗΠΑ αποφάσισαν να διακόψουν την εμπορική ευνοϊκή μεταχείριση προς τον Νίγηρα, με βάση το αμερικανικό πρόγραμμα που αποσκοπεί στη δημιουργία θέσεων εργασίας στην Αφρική.Εξπρές, 24 Δεκεμβρίου 2009. Η Αφρικανική Ένωση απέπεμψε τη χώρα από τους κόλπους της στις 19 Φεβρουαρίου 2010, μια ημέρα μετά την ανατροπή του προέδρου Ταντζά σε πραξικόπημα.

 Μεταφορές 
Η οδήγηση γίνεται στα δεξιά.Which side of the road do they drive on? Brian Lucas. Αύγουστος 2005.

 Άμυνα 
Οι πολίτες ηλικίας από 17 ως 21 ετών υποχρεούνται να υπηρετήσουν στον στρατό, ενώ οι γυναίκες εναλλακτικά μπορούν να υπηρετήσουν σε υγειονομικές υπηρεσίες.

 Παραπομπές 

 Εξωτερικοί σύνδεσμοι 

 Ψηφιακό αρχείο ΕΡΤ 


Κατηγορία:Σαχάρα
Κατηγορία:Περίκλειστα κράτη
Κατηγορία:Κράτη μέλη των Ηνωμένων Εθνών
Κατηγορία:Κράτη μέλη του Οργανισμού Ισλαμικής Συνεργασίας
Κατηγορία:Χώρες της Υποσαχάριας Αφρικής